Το **Volkswagen Beetle** (Typ 5C) ήταν ένα μικρομεσαίο αυτοκίνητο της κατηγορίας C, που κατασκευάστηκε από τη γερμανική αυτοκινητοβιομηχανία Volkswagen, από τον Ιούνιο του 2011 έως τις 10 Ιουλίου 2019. Η σχεδίασή του, όπως και το όνομά του, ήταν εμπνευσμένα από τον πρώτο Σκαραβαίο της Volkswagen, μια τάση που ξεκίνησε το Volkswagen New Beetle το 1997 και ακολούθησαν και άλλοι κατασκευαστές, όπως με την αναβίωση του κλασικού Mini του 1959 με το BMW Mini του 2000 και την αναβίωση του Fiat 500 του 1957 με το σημερινό Fiat 500 που κυκλοφόρησε το 2007.

Βασικά στοιχεία
---------------

Volkswagen Beetle Turbo convertible στο Σαλόνι Αυτοκινήτου του Ντιτρόιτ τον Ιανουάριο του 2013.
Ο διάδοχος του New Beetle παρουσιάστηκε για πρώτη φορά στο Σαλόνι Αυτοκινήτου στη Σαγκάη, Κίνα, στις 18 Απριλίου 2011 και διαφημίστηκε τότε επίσημα ως «The 21th Century Beetle» (Το Beetle του 21-ου Αιώνα), καθώς κυκλοφόρησε υπό την ονομασία **Beetle** σκέτο. Ειδικότερα στη Γερμανία, παρουσιάστηκε στις 5 Νοεμβρίου 2011. Βασίστηκε στο σασί της έκτης γενιάς του Volkswagen Golf και συγκεκριμένα της σεντάν έκδοσης (Volkswagen Jetta), με αποτέλεσμα την αύξηση του συνολικού μήκους, που έφτασε πλέον τα 4,28 μέτρα. Μια άλλη συνέπεια ήταν ότι η διάταξη «κινητήρας μπροστά, εμπρόσθια κίνηση» του προκατόχου New Beetle διατηρήθηκε.

Η ανοιχτή εκδοχή καμπριολέ και η κορυφαίας ισχύος έκδοση **Beetle R** προστέθηκαν στα τέλη του 2012. Μάλιστα το κάμπριο, που αποκαλύφθηκε στο Σαλόνι Αυτοκινήτου του Λος Άντζελες τον Νοέμβριο του 2012 και κυκλοφόρησε τον Μάρτιο του 2013, προσφερόταν εξ αρχής σε 3 διαφορετικά πακέτα αισθητικής: της δεκαετίας του 1950, της δεκαετίας του 1960 και της δεκαετίας του 1970, με αντίστοιχες ρετρό πινελιές αισθητικής.

Αισθητική
---------

Ο προκάτοχος Volkswagen New Beetle είχε εισπράξει πλήθος από αρνητικά σχόλια για την έντονα καμπυλωτή εξωτερική εμφάνισή του, καθώς θεωρήθηκε από μεγάλο μέρος των δημοσιογράφων και του κοινού ότι ήταν έντονα «θηλυπρεπής», με αποτέλεσμα οι περισσότεροι υποψήφιοι αγοραστές ανδρικού φύλου να κρατήσουν απόσταση. Ως απάντηση, η αισθητική του Beetle των ετών 2011 - 2019 είχε διαμορφωθεί με εντελώς διαφορετική προσέγγιση και είχε γίνει σαφώς πιο επιθετική, με έντονες ακμές, προκειμένου το ντιζάιν να γίνει αποδεκτό και από τα δύο φύλα. Επιπλέον έχει χαμηλότερο και μακρύτερο αμάξωμα, με αυξημένους χώρους για τους πίσω επιβάτες, ενώ και ο πολύ μικρός για την μικρομεσαία κατηγορία C χώρος αποσκευών του New Beetle, που ήταν μόλις στα 209 λίτρα, είχε αυξηθεί εμφανώς στα 310 λίτρα.

Το ρετρό ταμπλό ενός Volkswagen Beetle στις ΗΠΑ.
Επίσης, το σαλόνι του μεταγενέστερου Beetle, αν και εμφανώς πιο σύγχρονο από αυτό του New Beetle, φέρει μια σειρά από ρετρό στοιχεία - παραπομπές στον κλασικό Σκαραβαίο, όπως το μεγάλο και στρογγυλό ταχύμετρο στο κέντρο του πίνακα οργάνων (ένα ταχύμετρο σχετικά παρόμοιας σχεδίασης υπήρχε και στο New Beetle), το ταμπλό στο χρώμα του αμαξώματος και το πανομοιότυπης με τον Σκαραβαίο σχεδίασης ντουλαπάκι του συνοδηγού. Μάλιστα είχε προσφερθεί και δυνατότητα ρετρό επιλογής ακόμα και στις ζάντες του μοντέλου, καθώς αρκετές από την συνολική παλέτα των επιλογών είχαν κάποια ντιζάιν που θυμίζουν τις ζάντες του κλασικού Σκαραβαίου (σχετικό φωτογραφικό παράδειγμα, οι ζάντες του λευκού Beetle της αρχικής λεζάντας).

Ετήσια παραγωγή
---------------

| Έτος | 2011 | 2012 | 2013 | 2014 | 2015 | 2016 | 2017 | 2018 | 2019 |
| --- | --- | --- | --- | --- | --- | --- | --- | --- | --- |
| Παραγωγή | 21.496 | 107.939 | 109.517 | 91.464 | 64.035 | 61.940 | 59.483 | 37.846 | 20.580 |
|

Οριστική διακοπή
----------------

Δεξιοτίμονο Volkswagen Beetle 1.2 TSi του 2012 σε χρωματισμό Tornado Red (Κόκκινο του Σίφωνα), στη Μαλαισία το 2014.
Η τρίτη γενιά του Beetle, ωστόσο, δεν θα αντικατασταθεί από άλλη ρετρό εκδοχή αναβίωσης, καθώς εξ αρχής δεν κατάφερε να βελτιώσει σημαντικά τις μέτριες πωλήσεις του προκατόχου New Beetle του 1997 - 2010, ενώ από το 2015 οι πωλήσεις του άρχισαν να καταρρέουν. Αν και είχαν αρχίσει να κυκλοφορούν σχετικές φήμες ήδη από τα μέσα του 2017, τελικώς στις 6 Μαρτίου 2018, στο Σαλόνι Αυτοκινήτου της Γενεύης, ο επικεφαλής του τμήματος έρευνας και ανάπτυξης της Volkswagen, Frank Welsch, ανακοίνωσε επίσημα ότι η εταιρεία δεν σχεδιάζει πλέον άλλη γενιά του Beetle και το μοντέλο θα διακοπεί οριστικά όταν ολοκληρωθεί ο κύκλος ζωής της τότε γενιάς. Στις 13 Σεπτεμβρίου 2018, η Volkswagen ανακοίνωσε επίσημα ότι η παραγωγή του Beetle θα λήξει οριστικά τον Ιούλιο του 2019.

Το τελευταίο αντίτυπο του μοντέλου, ένα γαλάζιο κουπέ, κατασκευάστηκε στις 9 Ιουλίου 2019 στο εργοστάσιο της εταιρείας στην Πουέμπλα του Μεξικού και κύλησε από τη γραμμή παραγωγής στις 10 Ιουλίου, ενώ μέσα στην ίδια ημέρα κατέληξε στο μουσείο της Volkswagen στην Πουέμπλα.

Αναφορές
--------

1. ↑  «Volkswagen Beetle Convertible And Beetle R Coming Next Year: Report». Motor Authority.[*νεκρός σύνδεσμος*]
2. ↑  «Volkswagen confirms Beetle won't be replaced» Autocar, 6 March 2018.
3. ↑  «Volkswagen confirms Beetle will cease production | BBC» (στα αγγλικά). *www.bbc.co.uk/news*. 13 September 2018.. Ανακτήθηκε στις 13 September 2018.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Volkswagen Beetle (2011)** |

* Η επίσημη διεθνής ιστοσελίδα της δεύτερης γενιάς του Beetle.
* VW 21st Century New Beetle page.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| π • σ • ε
Μοντέλα της Volkswagen |
| --- |
|  |
| Επιβατικά | 
* up!
* Polo
* Golf
* Golf Plus
* Jetta
* ID.3
* ID.4
* Passat
* Arteon
* Phideon
* Scirocco
* Touran
* Sharan
* T6 (Multivan, Caravelle)
* T-Cross
* T-Roc
* Taigo
* Tiguan
* Touareg
 |
|  |
| Επαγγελματικά | 
* Amarok
* Caddy
* Crafter
* T6 (Transporter)
 |
|  |
| Παλαιότερα | 
* Beetle (Σκαθάρι)
* Type 3l
* Type 4
* Karmann Ghia Type 14
* Karmann Ghia Type 34
* Type 82
* Type 147
* Type 166
* Type 181
* Corrado
* Derby
* Iltis
* K70
* L80
* Fox
* Lupo
* LT
* Santana
* Taro
* T1
* T2
* T3
* T4
* T5
* VW-Porsche 914
* CC
* Eos
* New Beetle
* Beetle (2011)
* Phaeton
* Routan
 |

 |